Tirsdag morgen har transportfolk kæmpet med at flytte en gigantisk vindmølledel på Hanstholm Havn. Det er den såkaldte nacelle - eller vindmøllehjerne om man vil - til Vestas nye havvindmølle, der efter planen skulle flyttes til testcenteret i Østerild med afgang klokken 9.00 tirsdag morgen. Starten var bare ikke helt ligetil - ifølge TV2 Nords reporter på stedet, blev nacellen i løbet af to timer flyttet maksimalt 100 meter. Den nåede ikke ud på de store landeveje før middagstid, fordi den sad fast. To gummigeder ankom til stedet med køreplader, der blev smidt ind under det for at få den fri. Spærrer vejene Når det lykkes at få den 12 meter brede vindmølledel afsted, vil vejene mellem havnen og testcenteret være spærret indtil omkring 15.00 tirsdag eftermiddag. Transporten foregår ad landevejen forbi Ræhr og videre ad Hjardemålvej til Østerild. Her kører den store mølledel ad Gl. Aalborgvej til testcentret. Vægten lyder på flere hundrede tons alene på nacellen, der bliver sat på den til dato største havvindmølle fra Vestas med navnet V236-15 MW.

Referat:
Delen fra kæmpevindmøllen skulle hjælpes fri med gummiged og køreplader, fortæller TV2 Nords reporter på stedet.